als_Latn dik_Latn sag_Latn
Barazimi i së dielës me Flamurtarin është përjetuar keq nga lojtarët dhe stafi teknik i kurbinasve, të cilët mendojnë se humbën dy pikë ndaj një rivali direkt, që qëndron dy pikë pas bardhezinjve. Mirëpo, ekipi i drejtuar nga trajneri Armando Cungu kërkon ta hedhë pas shpine atë disfatë dhe të marrë maksimumin në ndeshjen e radhës, që do ta luajë ditën e shtunë, përballë Vllaznisë, në stadiumin “Loro Boriçi”. Arian Sheta, qendërmbrojtësi i Laçit, në një prononcim për “Sport Ekspres”, ka pohuar se kurbinasit po përgatiten intensivisht për takimin ndaj Vllaznisë. Sipas tij, kundër kuqebluve laçianët do të kërkojnë të shpalosin të gjithë “arsenalin” e tyre, duke thyer edhe “tersin” e “Loro Boriçit”, një stadium, ku kanë fituar vetëm një herë, në sezonin 2008-2009. Asokohe shënonte një dygolësh Arlind Nora. Për Shetën, Laçi ka treguar se di të marrë pikë edhe jashtë fushe, madje edhe ndaj kundërshtarëve të fortë. “Po përgatitemi të përqendruar për sfidën e radhës ndaj Vllaznisë. Sigurisht që do të ishim në kushte të tjera, nëse do ta kishim fituar takimin kundër Flamurtarit. Pësuam një gol, që mund ta kishim evituar dhe normalisht që besimi dhe morali i skuadrës do të ishte më i lartë për takimin ndaj Vllaznisë, kundërshtar ky që ka marrë vlerësimin tonë maksimal. Jemi të ndërgjegjshëm se do të ndeshemi me një skuadër të karikuar në maksimum për të na mundur e kjo na motivon edhe ne për të bërë më të mirën, që në fund të arrijmë objektivin tonë në këtë ndeshje. Ne do të shkojmë drejt Shkodrës për të zhvilluar lojën tonë dhe pa dyshim për të marrë 3 pikët. Sigurisht që nuk do të jetë e lehtë, por ne jemi përgatitur maksimalisht për t’ia dalë me sukses. Edhe në sfidat e mëparshme që kemi luajtur jashtë fushe, kemi treguar se synojmë më të mirën, duke marrë pikë në transferta. Ndaj Vllaznisë do të jetë e vështirë, por do të kërkojmë ta thyejmë “tabunë” e kësaj fushe, ku kemi barazuar, por nuk kemi arritur të fitojmë. Te Laçi ka besim, pavarësisht faktit se ku do të luhet sfida. Uroj që fati të jetë me ne në këtë përballje” -, ka përfunduar mbrojtësi 33-vjeçar i Laçit, Arian Sheta.
Laçi, për të thyer “tabunë” e “Loro Boriçit”0
Share.
als_Latn als_Latn eng_Latn